พีเออี-โพลีคอนส์เฟ้นงานฝ่าต้นทุน
รับเหมาปรับตัวสู้ต้นทุนพุ่ง PAE เน้นงานน้ำมันมาร์จินสูง TPOLY ยันอัตรากำไรสุทธิ 3.5% รายได้เข้าเป้า 3,000 ล้าน
6 มิ.ย. 2555

รับเหมาปรับตัวสู้ต้นทุนพุ่ง PAE เน้นงานน้ำมันมาร์จินสูง TPOLY ยันอัตรากำไรสุทธิ 3.5% รายได้เข้าเป้า 3,000 ล้าน
นายอภิสิทธิ์ รุจิเกียรติกำจร ประธานกรรมการบริหาร บริษัท พีเออี (ประเทศไทย) หรือ PAE เปิดเผยว่า ขณะนี้ต้นทุนโดยรวมเพิ่มขึ้นประมาณ 10% หลักๆ มาจากค่าแรงงาน และราคาวัสดุก่อสร้างบางส่วน แต่ยังเชื่อว่ากำไรสุทธิในปีนี้ น่าจะสูงกว่าปีที่ผ่านมาที่ทำได้กว่า 30 ล้านบาท 
สำหรับรายได้น่าจะไม่น้อยกว่า 2,500 ล้านบาท หรือโตไม่ต่ำกว่า 70% ขณะเดียวกันบริษัทจะพิจารณารับงานก่อสร้างอาคารอย่างถี่ถ้วน เน้นงานที่มีคุณภาพ และจะเน้นรับงานทางด้านน้ำมันและแก๊สให้มากขึ้น เนื่องจากมีมาร์จินสูงอย่างน้อย 15% 
ทั้งนี้ บริษัทมีงานในมือรอรับรู้เป็นรายได้ 1,800 ล้านบาท และในปีนี้จะเข้าร่วมประมูลอีก 3,900 ล้านบาท ซึ่งคาดว่าน่าจะชนะและรับรู้เป็นรายได้อีกประมาณ 1,000 ล้านบาท 
นายเจริญ จันทร์พลังศรี กรรมการผู้จัดการ บริษัท ไทยโพลีคอนส์ (TPOLY) เปิดเผยว่า ค่าจ้างแรงงาน และวัสดุก่อสร้างเพิ่มขึ้น 3% ของต้นทุนรวม บริษัทจึงต้องควบคุมการบริหารงานให้มีประสิทธิภาพโดยใช้ไอทีมาช่วยและที่สำคัญคือการเน้นรับงานที่มีอัตรากำไรขั้นต้นและอัตรากำไรสุทธิดีเป็นหลัก
“ต้นทุนเป็นเรื่องสำคัญของปีนี้ ปลายปีที่แล้วเราจึงเลือกรับงานที่มีอัตรากำไรสุทธิสูงเป็นหลัก ซึ่งจะเริ่มเห็นผลตั้งแต่ไตรมาส 2 เป็นต้นไป ทำให้มั่นใจว่าปีนี้อัตราจะอยู่ที่ 3-3.5% ได้ เทียบกับปีก่อนที่ 1.96% และรายได้ปีนี้จะถึงเป้าหมาย 3,000 ล้านบาทได้” นายเจริญ กล่าว